Id-DJs u l-organizzaturi ta' attivitajiet ta' divertiment huma kuntenti li minn għada, ftit ftit, se jirritornaw l-attivitajiet b'udjenza bilwieqfa, anke jekk insistew li fejn pajjiżi oħra Malta għadha lura u fadal xi jsir. Mil-lum se jkunu jistgħu jerġgħu jirritornaw dawn l-attivitajiet, anke jekk għalissa xorta waħda se jkunu limitati bil-protokolli u li għalihom jistgħu jattendu biss persuni li għandhom iċ-ċertifikat tal-vaċċin. Anke jekk bilwieqfa, l-udjenza trid tkun imqassma fi clusters ta' mhux aktar minn 100 persuna. Anke jekk fl-aħħar ġimgħat setgħu jiġu organizzati xi attivitajiet limitati għall-persuni mlaqqma, diversi artisti u operaturi ma kienu kuntenti xejn, b'mod partikolari għax l-udjenza ma setgħetx tibqa' bilwieqfa. Fi kliemhom dan kien qed joħloq ħafna sfidi u anke spejjeż żejda għall-operaturi u l-organizzaturi tant li ma kienx qed jaqblilhom li jorganizzaw. Sa ftit tal-ġimgħat ilu, il-Ministru għas-Saħħa Chris Fearne kien insista li attivitajiet b'udjenza bilwieqfa ma kinux possibbli għax diffiċli tinżamm id-distanza soċjali u anke biex isir il-contact tracing f'każ li jfeġġ xi każ pożittiv. Madanakollu, hekk kif il-programm tat-tilqim kompla miexi u aktar minn 90% tal-popolazzjoni hija issa mlaqqma, dawn l-attivitajiet jistgħu jirritornaw. Fid-dawl ta' dan, il-gazzetta ILLUM tkellmet ma' DJs u anke operaturi li l-aħħar xhur kienu iebsa ħafna għalihom għax kważi kienu wieqfa għal kollox mix-xogħol tagħhom. Filwaqt li huma kuntenti li se jibdew, fakkru li ħdejn pajjiżi oħra, Malta għadha lura u appellaw ukoll lill-awtoritajiet biex jippubblikaw pjan aktar ċar dwar kif beħsiebhom ikomplu jnaqqsu l-limitazzjonijiet għal dan is-settur. 'Kuntent immens imma nixtieq nara aktar pjan fit-tul' Fl-aħħar xhur il-gazzetta ILLUM tkellmet diversi drabi mad-DJ internazzjonali Joven Grech, magħruf aħjar bħala Tenishia u għalhekk kien bix-xieraq li terġa' titkellem miegħu issa li ftit ftit se jkunu qed jirritornaw l-attivitajiet b'udjenza bilwieqfa. "Ħadt pjaċir immens," insista Grech. Fi kliemu, club mingħajr żfin għandu xi ħaġa fundamentali li hija nieqsa. Insista li issa d-DJ jista' jerġa' jagħmel xogħlu. "DJ irid joħloq l-atmosfera, iġib lil kulħadd fid-dancefloor u joħloq l-entużjamu," kompla jisħaq. Fi kliemu, anke jekk l-udjenza tkun bilqiegħda, DJ jista' joħloq l-atmosfera iżda insista li din ma għandha x'taqsam xejn ma' meta udjenza qed tiġi flimkien biex tiżfen. Mill-banda l-oħra, Grech saħaq li jixtieq jara aktar pjan fit-tul. Fil-fatt, huwa kien wieħed mill-imħuħ wara l-kampanja Restart li kienet qed titlob pjan għal ftuħ gradwali għas-settur tad-divertiment. Fil-fatt, sa issa ntqal biss li l-udjenza se tkun tista' toqgħod fi clusters sa massimu ta' 100 persuna. "Sa issa ma nafux dan l-ammont kif u meta se jkun qed jiżdied," kompla jisħaq. Fakkar li l-argument tal-kampanja Restart u anke tan-nies fis-setturi tal-arti u d-divertiment dejjem kien li l-artisti jridu jippjanaw minn ġimgħat jekk mhux xhur qabel u għalhekk tenna li huwa importanti li jkollhom indikazzjoni ta' kif dawn l-avvenimenti se jkunu jistgħu jiżdiedu ftit ftit. Fil-fatt, anke jekk diġà beda jorganizza xi attivitajiet għall-jiem li ġejjin, insista li l-attivitajiet ewlenin tiegħu qed jippjanahom għal Ottubru u għalhekk, għal artisti bħalu, importanti li jkollhom f'idhom dan il-pjan. L-ILLUM staqsiet ukoll lil Grech jekk attivitajiet bi clusters ta' 100 ruħ, humiex biżżejjed biex l-organizzaturi jagħmlu qligħ u mhux telf. "Jekk l-udjenza bilwieqfa iva. Bilqiegħda le," spjega d-DJ waqt li saħaq li meta kienu qed jorganizzaw attivitajiet għal udjenza bilqiegħda kien hemm ħafna aktar spejjeż bħalma huma l-kiri tal-imwejjed u s-siġġijiet, il-wejters u anke spejjeż oħra marbuta mal-protokolli. Insista wkoll li issa wasal iż-żmien li tkun riveduta l-miżura li tobbliga lir-ristoranti, il-barijiet u l-clubs biex jagħlqu l-bibien tagħhom fis-sagħtejn ta' filgħodu. Fi kliemu, anke jekk in-nies qed joħorġu qabel, meta jingħalqu l-istabbilimenti, ħafna, partikolarment żgħażagħ, mhux qed imorru d-dar u qed jinġabru fit-toroq, kif jixhdu ritratti meħuda f'Paceville u ppubblikati fuq il-midja soċjali. Mistoqsi dwar id-domanda mill-udjenza, Grech saħaq li r-rispons qed ikun kbir. "Il-biża' ilha li telqet. In-nies bil-għatx għal dawn l-attivitajiet u hemm domanda kbira," saħaq Grech. Fil-fatt saħaq li mill-attivitajiet li qed jiġu organizzati u rreklamati, huwa ċar li f'Settembru kulħadd qed jipprova jdaħħal sajf sħiħ. "Nittamaw biss li t-temp jippermetti," temm jisħaq. 'Jien qisni rbaħt lotterija … kont għaddej minn żmien diffiċli' L-ILLUM tkellmet ukoll mad-DJ popolari Ryan Spiteri li insista li l-aħbar li l-attivitajiet jistgħu jerġgħu jirritornaw, anke għall-udjenza bilwieqfa, kienet bħall-aktar rigal għalih. "Jiena qisni rbaħt lotterija," insista Spiteri waqt li saħaq li mhux faċli għal artisti bħalu li kienu ilhom kważi sena u nofs imċaħħda għal kollox minn dak li tant iħobbu. Fil-fatt, Spiteri insista mal-gazzetta ILLUM li l-aħħar ġimgħat ma kinux faċli għalih u għadda minn mumenti koroh ukoll. "Dan huwa x-xogħol tagħna u tkun drajt ukoll stil ta' ħajja," insista d-DJ. "Kont naf li malli nkun nista' norganizza xi ħaġa, kont minnufih se nieħu r-ruħ." Anke jekk għad hemm restrizzjonijiet u limitazzjonijiet, Spiteri huwa kuntent. Aħna lesti li nimxu mar-restrizzjonijiet basta nibdew imbagħad inżidu ftit ftit," kompla jisħaq. Fil-fatt, ftit jiem biss wara li tħabbar li l-attivitajiet tal-massa se jirritornaw b'limitazzjonijiet, Spiteri organizzaw l-ewwel attività tiegħu u fl-ewwel siegħa biss minn meta ħarġu l-biljetti għall-bejgħ, ir-rispons kien kbir ħafna. "Hemm rispons. In-nies immisjaw lili, il-mużika tiegħu u l-atmosfera," saħaq Spiteri. Insista li jaf nies li ħadu l-vaċċin sempliċiment għax riedu jattendu attivitajiet bħal dawn. "Għalhekk kien hawn it-tgergir. Ma kienx jagħmel sens li nilħqu l-immunità tal-massa u nibqgħu fejn aħna. In-nies iriduhom dawn l-affarijiet," temm jisħaq. 'Bdejna imma ħdejn pajjiżi oħra għadna lura' 'Bdejna imma ħdejn pajjiżi oħra għadna lura ħafna." Hekk saħaq mal-gazzetta ILLUM Matthew Degiorgio, is-sid tal-kumpless Gianpula Village, wieħed mill-postijiet tad-divertiment ewlenin f'Malta. Mistoqsi mill-ILLUM għar-reazzjoni tiegħu, Degiorgio saħaq li ma jistax ma jkunx kuntent anke għax fi kliemu, għax-xogħol tagħhom, udjenza bilqiegħda ma tagħmilx sens. Kien hawn li saħaq li anke jekk se jirritornaw l-attivitajiet b'udjenza bilwieqfa, ħdejn pajjiżi oħra, li r-rata tat-tilqim tagħhom għadha lura ħafna meta mqabbla ma' dik ta' Malta, "aħna għadna lura." "Madanakollu aħjar milli magħluq," kompla jinsisti. Fi kliemu, dan jimla wkoll bil-kuraġġ lill-ħaddiema li issa se jerġgħu jibdew jaraw il-kumpless jopera u almenu ma għandhomx għaliex joqgħodu l-ħin kollu għassa biex ipoġġu lin-nies bilqiegħda. "Inkunu sinċiera! L-attivitajiet bħal tagħna b'udjenza bilqiegħda ma kinux jagħmlu sens," kompla jisħaq. "In-nies iridu jieħdu pjaċir. Għalhekk ħadu l-vaċċin." Mistoqsi dwar l-andament tal-bookings, Degiorgio insista li n-nies qed jibbukjaw u l-biljetti qed jinħatfu mill-ewwel. "Ma hemmx biża' u mhux fost iż-żgħażagħ biss," kompla jisħaq. Fil-fatt spjega kif bħala kumpless jorganizzaw attivitajiet diversi li jattiraw persuni ta' etajiet differenti, minn żgħażagħ ta' 17-il sena sa adulti li għandhom 50 sena jew aktar. "Qed naraw interess fl-etajiet kollha. Kulħadd qed jibbukkja. Ma hemmx differenza bejn żgħażagħ u adulti," kompla jisħaq. Apparti minn hekk, fakkar kif bir-restrizzjonijiet eżistenti, l-istabbiliment ewlieni ta' Gianpula kellu jinqasam f'partijiet differenti biex fihom jidħlu clusters differenti ta' nies. Insista li fl-ewwel jiem minn meta nfetaħ il-booking, il-maġġoranza qed jagħżlu li jibbukjaw biex jidħlu fid-dancefloor. "In-nies irid jiġu, jiżfnu u jieħdu pjaċir. Dan jimlik b'ħafna kuraġġ," kompla jisħaq. 'Spejjeż ta' attività ta' 3,000 ruħ qed jonfquhom għal 300' L-ILLUM tkellmet ukoll mad-DJ popolari Ziggy li filwaqt li insista li jinsab kuntent u li dan huwa pass fid-direzzjoni t-tajba, ukoll saħaq li għad fadal ħafna xi jsir. "Pass fid-direzzjoni t-tajba. Jiena jiddispjaċini biss li għamilna pandemija sħiħa naraw x'għamlu pajjiżi oħra u issa li ħadna l-vaċċin mhux qed nagħmlu l-istess," insista waqt li fakkar kif f'pajjiżi oħra, bħar-Renju Unit, is-settur tad-divertiment huwa miftuħ bi ftit li xejn restrizzjonijiet. Kien hawn li l-ILLUM tkellmet miegħu dwar l-ispejjeż u saħaq li anke jekk issa l-udjenza se tkun tista' tibqa' bilwieqfa, xorta waħda se jkun hemm spejjeż. Semma kif xorta waħda se jkun hemm bżonn persuni mal-bibien biex jivverifikaw iċ-ċertifikat tal-vaċċin u anke spejjeż marbuta mal-protokolli kollha. Fakkar kif ħafna mid-DJs u l-operaturi diġà daħlu għal ħafna spejjeż għax ma kinux attrezzati bi mwejjed u siġġijiet u affariijet oħra. "L-ispejjeż li kellna meta konnha norganizzaw attività għal 3,000 ruħ, issa qed nonfquhom għal 300," insista. "Kuntent li bdejt naħdem imma qed naħdmu għax vera nħobbu dak li nagħmlu mhux għax hemm xi qligħ kbir." Fil-fatt qal li bil-limitazzjonijiet, il-qligħ ma jista' qatt ikun kif kien qabel. Mistoqsi dwar l-andament tal-bookings u l-interess, Ziggy qal li bħalissa kienu jkunu qed jaħdmu għall-closing parties imma din is-sena għadhom għaddejja daqslikieku s-sajf għadu se jibda. Qal li biljetti għal 300 ruħ qed jinħatfu f'inqas minn tlett ijiem jekk mhux sigħat ukoll.